Sipiika Anita Among aweze omumyuka wa ssaabawolereza wa gavumenti, Jackson Kafuuzi obutaddamu kuwabula paalamenti ku mateeka gonna agaleetebwa. Entabwe evudde ku bbaluwa Kafuuzi gye yawandiika eri pulezidenti ng’agamba nti yakakibwa paalamenti okukkiriziganya nayo neeyisa ebbago ly’etteeka erikangavvula abantu abeenyigira mu mukwano gw’abantu ab’ekikula ekimu erya Anti homosexuality Bill bbiri abiri mu esatu. Kigambibwa nti Kafuuzi yasooka kuwandiikira pulezidenti Yoweri Kaguta Tibuhaburwa Museveni ebbaluwa ng’emulabula obutassa mukono ku bbago lino, nti oluvannyuma lw’okuzuula obuwaayiro obw’enjawulo obwali bwetaaga okukolamu ennongoosereza, era ne yeewakana okuwagira okuyisa ebbago lino ng’agamba nti yakakibwa. Bw’abadde aggulawo olutuula lwa paalamenti, Sipiika Anitah Annet Among yennyamidde olw’ebigambo bya Kafuuzi, n’agamba nti ekikolwa kye yakola kya kuweebuula paalamenti n’okugiryamu olukwe era nga kino tayinza kukikkiriza. Wano Among alagidde ssaabawolereza, Kiryowa Kiwanuka okubeerangawo buli lwe banaabaako okuwabulwa kw’amateeka kwe beetaaga okwewala ebikolwa nga bino okuddamu.